Polisievrou gesoek ná geheime verhouding met bendelidAlicia Beeming. Foto: Facebook via ANA. ŉ Lasbrief vir die inhegtenisneming van ŉ voormalige lid van die Port Elizabeth-polisie se bendetaakspan wat stilgebly het oor die doen en late van ŉ berugte bendelid, ook haar geheime minnaar, is deur die Port Elizabeth-landdroshof uitgereik. Dít volg ná sy nie Dinsdag vir voorverhoorverrigtinge by die hof opgedaag het nie. Haar regsverteenwoordiger het aangevoer sy kliënt, konst. Alicia Beeming, kon nie die verrigtinge bywoon nie omdat sy deur ŉ by gesteek is. Beeming is in Augustus skuldig bevind op ŉ klag van dwarsboming van die gereg nadat sy skuld erken het op dié aanklag. Dit het verder aan die lig gekom dat sy verskeie verskonings gehad het om nie haar korrektiewe beampte te ontmoet nie, onder meer dat sy deur ŉ spinnekop gebyt is. Die hof het gevolglik ŉ lasbrief vir haar inhegtenisneming uitgereik. Ná haar departementele verhoor verlede jaar in November is Beeming terug na die Motherwell-polisiestasie gestuur waar sy as lid van die polisie se eenheid teen gesinsgeweld, kindermishandeling en seksuele misdrywe werksaam was. Sy moes ŉ boete van R2 400 betaal. Beeming is in kennis gestel dat sy afgedank sou word indien sy binne die volgende ses maande skuldig bevind word aan soortgelyke oortredings. Volgens die staat het Beeming haar verhouding met Hans Jordaan, ŉ bendelid met ŉ hoë rang, geheim gehou terwyl sy ŉ aktiewe spesialisbeampte was wat bendeaktiwiteite in Port Elizabeth se noordelike omgewings ondersoek het. Beeming het glo vergaderings wat deur kapt. Mike Grobler, die bevelvoerder van die eenheid, gehou is, bygewoon waartydens bendes, bendeaktiwiteite en verdagtes na wie die polisie soek, geïdentifiseer en bespreek is. Beeming het toegang gehad tot geklassifiseerde dokumente en dossiere. Volgens die staat het Beeming geweet waar Jordaan hom bevind, maar dit nie bekend gemaak nie selfs al was haar eenheid op soek na hom in verband met ŉ saak van poging tot moord wat verband hou met ŉ bendeskietery in 2014. Beeming het ook ŉ romantiese verhouding met Jordaan gehad terwyl sy geweet het hy is ŉ verdagte wat deur die eenheid gesoek word. Sy het nie vir Grobler [die bevelvoerder] in kennis gestel van hul verhouding nie.